นายกรัฐมนตรี พอใจภาพรวมแผนการฉีดวัคซีนของไทย สูตรต่างๆ เห็นผลสร้างภูมิคุ้มกันป้องกันโควิด-19 ได้ดี
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า นายกรัฐมนตรี พอใจภาพรวมแผนการบริหารจัดการและการฉีดวัคซีนโควิด-19 ไทย โดยเฉพาะวัคซีนแบบผสมผสาน หรือ "สูตรไขว้" ที่กระทรวงสาธารณสุขกำหนดฉีดให้ประชาชนเห็นผลอย่างมีประสิทธิภาพ โดยสูตรไขว้ SV+AZ และ SV+SV+AZ สามารถสร้างภูมิต้านทานป้องกันโควิด-19 ที่มีอาการได้ถึงร้อยละ 80-90 ถือว่ามากกว่าการฉีด AZ จำนวน 2 เข็มที่ป้องกันโควิด-19 ที่มีอาการได้ร้อยละ 70-80 ทั้งนี้ข้อมูลการฉีดวัคซีนตั้งแต่วันที่ 28 กุมภาพันธ์ 2564 - 21 พฤศจิกายน 2564 มีการฉีดวัคซีนสะสม 88,873,271 โดส กระทรวงสาธารณสุข คาดว่าไทยจะบรรลุเป้าหมายการฉีดวัคซีนโควิด-19 ได้ 100 ล้านโดส ซึ่งเร็วกว่าแผนเดิมที่กำหนดไว้ถึง 1 เดือน โดยรัฐบาลเร่งจัดหาและกระจายวัคซีนในสต็อกทั่วประเทศ เพื่อฉีดวัคซีนให้ครอบคลุมคนไทยทุกคน พร้อมขอเชิญชวนประชาชนที่ยังไม่ได้รับการฉีดวัคซีนป้องกันโรคโควิด-19 เข้ารับการฉีดวัคซีน เพื่อสร้างภูมิคุ้มกันหมู่ในเกิดขึ้นโดยเร็วโฆษกประจำสำนักนายกรัฐมนตรี กล่าวว่า รัฐบาลเดินหน้าฉีดวัคซีน ทำให้ยอดผู้ติดเชื้อลดลงต่อเนื่องและเห็นผลสัมฤทธิ์เป็นรูปธรรม โดยเฉพาะจำนวนผู้เสียชีวิต ที่ต่ำกว่า 100 ราย ติดต่อกันนานกว่า 1 เดือนแล้ว